TILE MƆTWƐ
Nyamenle Belemgbunlililɛ Ne A Le Duzu?
1. Asɔneyɛlɛ mɔɔ ɛlie duma la boni a yɛbazuzu nwo a?
MENLI mgbe dɔɔnwo ze asɔneyɛlɛ ne mɔɔ ɛlie duma mɔɔ bɛfɛlɛ ye Yɛ Ze Mɔɔ Wɔ Anwuma anzɛɛ Awulae Nzɛlɛlɛ ne la kpalɛ. Gyisɛse luale nzɛlɛlɛ ɛhye azo hilele ye ɛdoavolɛ ne mɔ kɛzi bɛyɛ asɔne la. Duzu a ɔyɛle nwolɛ asɔne a? Na kɛmɔti a nzɛlɛlɛ ɛhye anwo hyia yɛ ɛnɛ a?
2. Ninyɛne nsa mɔɔ Gyisɛse hanle kɛ yɛyɛ nwolɛ asɔne la a le boni mɔ?
2 Gyisɛse hanle kɛ: “Zɔhane ati, bɛmɛ, bɛyɛ nzɛlɛlɛ a bɛyɛ ye zɛhae: ‘Yɛ Ze mɔɔ wɔ anwuma: Wɔ duma nwo ɛde; Wɔ belemgbunlililɛ ɛrɛla; Bɛyɛ Wɔ ɛhulolɛdeɛ wɔ azɛlɛ ye azo, Kɛmɔ bɛyɛ ye wɔ anwuma lɔ la.’” (Kenga Mateyu 6:9-13.) Kɛmɔti a Gyisɛse hanle kɛ yɛyɛ ninyɛne nsa ɛhye mɔ anwo asɔne ɛ?—Nea Awieleɛ Edwɛkɛ 20.
3. Duzu a ɔwɔ kɛ yɛnwu ye wɔ Nyamenle Belemgbunlililɛ ne anwo a?
3 Yɛzukoa kɛ Nyamenle duma a le Gyihova. Eza yɛnwu asetɛnla mɔɔ Nyamenle kpondɛ kɛ menli nyia nee bodane mɔɔ ɔlɛ ɔmaa azɛlɛ ne la. Noko mɔɔ Gyisɛse hanle kɛ: “Wɔ belemgbunlililɛ ɛrɛla” la, ɛnee duzu ɔlɛkile a? Yɛbanwu mɔɔ Nyamenle Belemgbunlililɛ ne kile, mɔɔ ɔbayɛ nee kɛzi ɔbade Nyamenle duma nwo la.
NYAMENLE BELEMGBUNLILILƐ NE A LE DUZU?
4. Nyamenle Belemgbunlililɛ ne a le duzu, na nwane a le zolɛ Belemgbunli a?
4 Gyihova ɛva arane bie ɛzie anwuma na yekpa Gyisɛse kɛ ɔli zolɛ Belemgbunli. Baebolo ne fɛlɛ arane ɛhye Nyamenle Belemgbunlililɛ. Gyisɛse le “arelemgbunli Belemgbunli nee awulae mɔ Awulae.” (1 Temɔte 6:15) Gyisɛse bayɛ ninyɛne mgbalɛ adɛla mɔɔ dasanli tumivolɛ biala ɛyɛ la, yɛɛ saa ɛfa alesama tumivolɛma kɔsɔɔti ɛbɔ nu a, bɛ tumi ne ɛndwu Gyisɛse ɛdeɛ ne.
5. Nienwu a Nyamenle Belemgbunlililɛ ne wɔ mɔɔ ɔbali tumi a? Duzu a ɔbali zolɛ tumi a?
5 Bɛdwazole Gyisɛse bɛvile ewule nu la, ye kenle abulanla anzi, ɔziale ɔhɔle anwuma. Nzinlii, Gyihova yɛle ye Belemgbunli wɔ Belemgbunlililɛ ne azo. (Gyima ne 2:33) Nyamenle arane ne wɔ anwuma na ɔbali azɛlɛ ye azo tumi. (Yekile 11:15) Ɛhye ati a Baebolo ne fɛlɛ Nyamenle Belemgbunlililɛ ne “anwuma Belemgbunlililɛ” la.—2 Temɔte 4:18.
6, 7. Duzu ati a Gyisɛse le kpalɛ tɛla dasanli belemgbunli biala ɛ?
6 Baebolo ne se Gyisɛse le kpole tɛla dasanli belemgbunli biala ɔluakɛ “ɔdaye ala a ɔle damɛnlangoate” a. (1 Temɔte 6:16) Alesama mɔɔ bɛdi tumi la wu, noko Gyisɛse ɛnrɛwu ɛlɛ. Ninyɛne mgbalɛ mɔɔ Gyisɛse bayɛ amaa yɛ la badɛnla ɛkɛ dahuu.
7 Baebolo ngapezo ka kɛ Gyisɛse bayɛ Belemgbunli mɔɔ se anwunvɔne: “[Gyihova] Sunsum ne bara ɔ nwo zo, ɔbanwu nrɛlɛbɛ, yeanyia ndelebɛbo, ɔbanyia anwosesebɛ, yeayɛ folɛtuvolɛ, ɔbanyia adwenle na yeazulo [Gyihova]. Ɔbava anyelielɛ yeayɛ tieyɛ yeamaa [Gyihova], ɔnrɛbua ndɛne ɛnyelɛzo, yɛɛ ɔnrɛhyea ɔ nzo ɔnrɛbua ndɛne. Ɔbabua ehyianvolɛma ndɛne pɛlepɛle nu, na yeabua awienvolɛma ndɛne pɛpɛ.” (Ayezaya 11:2-4) Tɛ belemgbunli zɛhae bie a ɛkpondɛ ɔ?
8. Duzu a maa yɛnwu kɛ awie mɔ nee Gyisɛse bali tumi a?
8 Nyamenle ɛkpa alesama bie mɔ kɛ bɛ nee Gyisɛse ɛli tumi wɔ anwuma. Kɛ neazo la, ɛzoanvolɛ Pɔɔlo zele Temɔte kɛ: “Saa yɛgyinla kpundii a, yɛ nee ye bali belemgbunli.” (2 Temɔte 2:12) Menli nyɛ a nee Gyisɛse bali tumi a?
9. Menli dodo nyɛ a bɛ nee Gyisɛse bali tumi a? Mekɛ boni a Nyamenle bɔle ɔ bo kɛ ɔkpa bɛ a?
9 Kɛ mɔɔ yɛzukoale ye wɔ Tile 7 ne anu la, ɛzoanvolɛ Dwɔn nwunle Belemgbunli Gyisɛse nee arelemgbunli gyɛne 144,000 wɔ anwuma wɔ ɛnyelɛzodeɛnwunlɛ bie anu. Arelemgbunli 144,000 ne a le nwane mɔ? Dwɔn hilehilele nuhua kɛ “bɛhɛlɛ [Gyisɛse] duma yɛɛ Selɛ ne duma wɔ bɛ nwoma azo.” Ɔdoale zolɛ kɛ: “Bɛmɛ yɛɛ ɛleka biala mɔɔ Boaneralɛ ne [Gyisɛse] ɛlɛkɔ la bɛdoa ye a. Bɛmɛ a [bɛdɔ bɛ] bɛvi aleɛabo amra avinli” a. (Kenga Yekile 14:1, 4.) Menli 144,000 ne le Kilisienema mɔɔ bɛdi nɔhalɛ mɔɔ Nyamenle ɛkpa nu ɛye bɛ kɛ “bɛyɛ arelemgbunli” na bɛ nee Gyisɛse ɛnlea azɛlɛ ne azo a. Saa bɛwu a, bɛdwazo bɛ bɛkɔ anwuma. (Yekile 5:10) Ɔbɔ ye wɔ ɛzoanvolɛ ne mɔ mekɛ zo too mɔɔ ba la, Gyihova ɛlɛkpa Kilisienema mɔɔ bɛdi nɔhalɛ mɔɔ bɛbayɛ arelemgbunli 144,000 ne la.
10. Duzu ati a ɛlɔlɛ wɔ nu kɛ Gyihova bamaa Gyisɛse nee menli 144,000 ne ali alesama anwo zo tumi ɛ?
10 Kɛmɔ Gyihova dwenle yɛ nwo kpole la ati, ɔlɛmaa alesama bie mɔ nee Gyisɛse ali tumi. Gyisɛse bayɛ tumivolɛ kpalɛ ɔluakɛ ɔte yɛ edwɛkɛ bo. Ɔze kɛzi sonla de yɛɛ ɔte amaneɛ mɔɔ yɛnwu ye la abo. Pɔɔlo hanle kɛ Gyisɛse te yɛ nganeɛdelɛ bo yɛɛ ɔse “yɛ anwunvɔne wɔ yɛ sinlidɔlɛ nwo,” eza “bɛzɔle ye bɛnleanle kɛ yɛdayɛ la.” (Hibuluma 4:15; 5:8) Ɛnee arelemgbunli 144,000 ne le menli, yemɔti bɛze kɛzi sonla de a. Ɛnee bɛtɔ sinli yɛɛ bɛ nwo ɛdo bɛ ɛlɛ. Ɛhye ati yɛbahola yɛanyia anwodozo kɛ, Gyisɛse nee menli 144,000 ne bade yɛ nganeɛdelɛ nee ngyegyelɛ mɔɔ ɔwɔ kɛ yɛgyinla ɔ nloa la abo.
DUZU A NYAMENLE BELEMGBUNLILILƐ NE BAYƐ A?
11. Duzu ati a Gyisɛse hilehilele ye ɛdoavolɛ ne mɔ kɛ bɛzɛlɛ bɛmaa bɛyɛ Nyamenle ɛhulolɛdeɛ wɔ anwuma ɛ?
11 Gyisɛse hilehilele ye ɛdoavolɛ ne mɔ kɛ bɛzɛlɛ bɛmaa bɛyɛ Nyamenle ɛhulolɛdeɛ wɔ anwuma. Duzu ati ɔ? Yɛzukoale ye wɔ Tile 3 ne anu kɛ Seetan Abɔnsam dele atua tiale Gyihova. Seetan dele atua la anzi, Gyihova maanle ɔ nee anwumabɔvolɛma mɔɔ bɛanli nɔhalɛ anzɛɛ mbɔnsam ne mɔ dɛnlanle anwuma wɔ mekɛ bie anu. Yemɔti tɛ anwuma amra amuala a ɛnee bɛlɛyɛ Nyamenle ɛhulolɛdeɛ a. Yɛbazukoa Seetan nee mbɔnsam ne mɔ anwo ninyɛne dɔɔnwo wɔ Tile 10 ne anu.
12. Ninyɛne titili nwiɔ boni a bɛha nwolɛ edwɛkɛ wɔ Yekile 12:10 a?
12 Baebolo ne maa yɛnwu kɛ saa bɛsie Gyisɛse Belemgbunli wɔ Nyamenle Belemgbunlililɛ ne azo ala a, ɔ nee Seetan baho. (Kenga Yekile 12:7-10.) Ngyɛnu 10 ne ka ninyɛne titili nwiɔ anwo edwɛkɛ. Bɛziele Gyisɛse Kelaese Belemgbunli wɔ Nyamenle Belemgbunlililɛ ne azo na bɛdule Seetan bɛvile anwuma bɛdole azɛlɛ ye azo. Kɛmɔ yɛbanwu ye la, edwɛkɛ ɛhye mɔ ɛsisi dɛba.
13. Bɛdule Seetan bɛvile anwuma la, duzu edwɛkɛ a zile a?
13 Baebolo ne ka anyelielɛ mɔɔ anwumabɔvolɛma mɔɔ bɛdi nɔhalɛ la nyianle wɔ mekɛ mɔɔ bɛdule Seetan nee ye mbɔnsam ne mɔ bɛvile anwuma la. Yɛkenga kɛ: “Bɛmɛ anwumaneamra, nee bɛdabɛ mɔɔ bɛwɔ zolɛ la amuala, bɛli fɛlɛko!” (Yekile 12:12) Anzodwolɛ nee koyɛlɛ kpalɛ a wɔ anwuma nehane a, ɔluakɛ awie biala mɔɔ wɔ ɛkɛ la ɛlɛyɛ Nyamenle ɛhulolɛdeɛ.
14. Bɛdule Seetan bɛvile anwuma la, duzu edwɛkɛ a ɛzi azɛlɛ ye azo a?
14 Noko azɛlɛ ye azo edwɛkɛ ɛdeɛ le ngakyile. Ninyɛndane sisi menli nwo zo “ɔluakɛ Abɔnsam ɛdwu ɛra bɛ nwo lɔ, na ɛya kpole wɔ ye nuhua, ɔboalekɛ ɔze kɛ ye mekɛ ɛha ekyi bie ala.” (Yekile 12:12) Seetan ɛva ɛya kpole kpalɛ. Bɛdu ye bɛvi anwuma na ɔze kɛ ɔnrɛhyɛ, bɛbazɛkye ye. Ɔlɛbɔ mɔdenle biala kɛ ɔbava ngyegyelɛ, nyane nee amaneɛnwunlɛ yeara ewiade amuala.
15. Adwenle boni a Nyamenle lɛ wɔ azɛlɛ ne anwo a?
15 Noko adwenle mɔɔ Nyamenle lɛ wɔ azɛlɛ ne anwo la ɛtɛkakyile. Ɔkpondɛ kɛ alesama mɔɔ bɛdi munli la tɛnla ngoane nu dahuu wɔ paladaese azɛlɛ zo. (Edwɛndolɛ 37:29) Yemɔti, kɛzi Nyamenle Belemgbunlililɛ ne bamaa ɛhye ayɛ boɛ ɛ?
16, 17. Duzu a Daneɛle 2:44 ka kile yɛ wɔ Nyamenle Belemgbunlililɛ ne anwo a?
16 Ngapezo mɔɔ wɔ Daneɛle 2:44 la ka kɛ: “Mekɛ mɔɔ maanle maanle ɛhye mɔ wɔ zolɛ la Nyamenle bamaa maanle ko avinde, na ɔbahomo maanle zɔhane mɔ anwo zo yeamaa bɛagolo. Maanle ɛhye badɛnla ɛkɛ ne dahuu, awie ɛnrɛhola ɛnrɛzɛkye ye kenle bie maanle nu, yɛɛ awie mɔ gyɛne ɛnrɛhola ɛnrɛlie maanle ne ɛnrɛbu.” Duzu a ngapezo ɛhye maa yɛnwu ye wɔ Nyamenle Belemgbunlililɛ ne anwo a?
17 Mɔɔ limoa, ɔmaa yɛnwu kɛ Nyamenle Belemgbunlililɛ ne babɔ ɔ bo ali tumi wɔ “mekɛ mɔɔ maanle maanle ɛhye mɔ wɔ zolɛ la.” Ɛhye kile kɛ mekɛ mɔɔ Belemgbunlililɛ ne babɔ ɔ bo kɛ ɔdi tumi la, ɛnee arane gyɛne wɔ azɛlɛ ye azo. Mɔɔ tɔ zo nwiɔ, ɔmaa yɛnwu kɛ Nyamenle Belemgbunlililɛ ne badɛnla ɛkɛ ne dahuu yɛɛ bɛnrɛva arane gyɛne bɛnrɛzie ɔ gyakɛ anu ɛlɛ. Mɔɔ tɔ zo nsa, Nyamenle Belemgbunlililɛ ne nee ewiade ye anu arane ne mɔ baho. Nyamenle Belemgbunlililɛ ne bali konim na ɔ ngomekye yeanlea azɛlɛ ne azo. Akee alesama banyia arane kpalɛ mɔɔ tɛla biala.
18. Kɛ bɛfɛlɛ konle mɔɔ li awieleɛ mɔɔ Nyamenle Belemgbunlililɛ ne nee ewiade ɛhye anu arane ne mɔ baho la ɛ?
18 Kɛ ɔkɛyɛ na Nyamenle Belemgbunlililɛ ne ali azɛlɛ ne azo tumi ɛ? Kolaa na konle ne mɔɔ li awieleɛ mɔɔ bɛfɛlɛ ye Amagɛdɔn la azi la, mbɔnsam ne mɔ bakpɔsa ‘arelemgbunli mɔɔ wɔ ewiade la amuala anwo zo na bɛaboɔboa bɛ nloa kɛ bɛbaho Nyamenle Bedevinli ne Kenle kpole ne anu.’ Alesama arane ne mɔ baho atia Nyamenle Belemgbunlililɛ ne.—Yekile 16:14, 16; nea Awieleɛ Edwɛkɛ 10.
19, 20. Duzu ati a yɛhyia Nyamenle Belemgbunlililɛ ne mɔɔ bali azɛlɛ ne azo tumi la ɛ?
19 Duzu ati a yɛhyia Nyamenle Belemgbunlililɛ ne a? Yeanyɛ boɛ fee la, ninyɛne nsa bie mɔ ati ɔ. Mɔɔ limoa, yɛle ɛtanevolɛma yemɔti yɛ nwo to yɛ na yɛwu. Noko Baebolo ne se, wɔ Nyamenle Belemgbunlililɛ ne abo, yɛbadɛnla ngoane nu dahuu. Nɔhalɛ nu, Dwɔn 3:16 ka kɛ: “Ɔluakɛ Nyamenle hulole ewiade amra kpole kpalɛ la ati yɛɛ ɔvale Ɔ Ra kokye ne ɔmanle a, amaa awie biala mɔɔ kɛlie ye kɛli la anwu na yeanyia ngoane mɔɔ ɛnlɛ awieleɛ.”
20 Debie mɔɔ tɔ zo nwiɔ mɔɔ ɔti yɛhyia Nyamenle Belemgbunlililɛ ne la a le kɛ amumuyɛma ɛbɔ yɛ ɛyia. Menli dɔɔnwo bɔ adalɛ, bɛwua awie mɔ yɛɛ bɛbɔ ɛbɛlatane. Yɛnrɛhola bɛ bo tu, noko Nyamenle badu bɛ bo. Bɛbazɛkye menli mɔɔ bɛyɛ ninyɛndane la wɔ Amagɛdɔn. (Kenga Edwɛndolɛ 37:10.) Mɔɔ tɔ zo nsa, alesama arane ne mɔ tumi ɛha aze, bɛ ti yɛ se yɛɛ bɛle nzisi. Bɛngulo kɛ bɛboa menli bɛmaa bɛtie Nyamenle. Baebolo ne se ‘bie mɔ lɛ tumi bɛlɛsisi bie mɔ bɛamaa bɛanwu amaneɛ.’—Nolobɔvo ne 8:9.
21. Kɛzi Belemgbunlililɛ ne banlea yeamaa bɛayɛ Nyamenle ɛhulolɛdeɛ wɔ azɛlɛ ye azo ɛ?
21 Wɔ Amagɛdɔn ne anzi, Nyamenle Belemgbunlililɛ ne banlea yeamaa bɛayɛ Nyamenle ɛhulolɛdeɛ wɔ azɛlɛ ye azo. Kɛ neazo la, ɔbaye Seetan nee ye mbɔnsam ne mɔ yeavi ɛkɛ. (Yekile 20:1-3) Akee awie biala anwo ɛnrɛdo ye anzɛɛ ɛnrɛwu. Ɔlua ɛkpɔnedeɛ ne ati, alesama mɔɔ bɛdi nɔhalɛ la amuala bahola adɛnla ngoane nu dahuu wɔ Paladaese. (Yekile 22:1-3) Belemgbunlililɛ ne bade Nyamenle duma nwo. Duzu a ɛhye kile a? Ɔkile kɛ saa Nyamenle arane ne di azɛlɛ ne azo tumi a, alesama kɔsɔɔti bawula Gyihova duma ne anyunlunyia.—Nea Awieleɛ Edwɛkɛ 21.
MEKƐ BONI A GYISƐSE YƐLE BELEMGBUNLI A?
22. Kɛzi yɛkola yɛnwu kɛ bɛanzie Gyisɛse Belemgbunli wɔ mekɛ mɔɔ ɛnee ɔwɔ azɛlɛ ye azo anzɛɛ mekɛ mɔɔ bɛdwazole ye ɛkɛ ne ala la ɛ?
22 Gyisɛse hilehilele ye ɛdoavolɛ ne mɔ kɛ bɛzɛlɛ kɛ: “Wɔ belemgbunlililɛ ɛrɛla.” Yemɔti ɛnee ɔda ali wienyi kɛ Nyamenle arane ne bara kenle bie. Gyihova balimoa ava ye arane ne azie ɛkɛ na yeamaa Gyisɛse ayɛ zolɛ Belemgbunli. Mɔɔ Gyisɛse hɔle anwuma la, asoo ɛkɛ ne ala a bɛyɛle ye Belemgbunli a? Kyɛkyɛ, ɛnee ɔwɔ kɛ ɔkendɛ. Bɛdwazole Gyisɛse la anzi mekɛ bie, ɛzoanvolɛ Pita nee Pɔɔlo maanle ɛhye anu lale ɛkɛ wɔ mekɛ mɔɔ bɛhilele kɛ ngapezo mɔɔ wɔ Edwɛndolɛ 110:1 fale Gyisɛse anwo la. Gyihova hanle ye wɔ ngapezo ne anu kɛ: “Tɛnla me sa fema zo, kɔkpula kɛ menwɔva wɔ kpɔvolɛma amuala menwɔwula ɛ gyakɛ abo.” (Gyima ne 2:32-35; Hibuluma 10:12, 13) Ɛnee ɔwɔ kɛ Gyisɛse kendɛ mekɛ tendenle nyɛ na Gyihova azie ye Belemgbunli?
Nyamenle Belemgbunlililɛ ne bamaa bɛayɛ Nyamenle ɛhulolɛdeɛ wɔ azɛlɛ ye azo
23. (a) Mekɛ boni a Gyisɛse bɔle ɔ bo kɛ ɔdi Belemgbunli wɔ Nyamenle arane ne azo a? (b) Duzu a yɛbazukoa wɔ tile bieko anu a?
23 Kolaa na 1914 ara la, Kilisienema ekpunli bie mɔɔ bɛlɛ ahonle kpalɛ la dele ɔ bo kɛ 1914 bayɛ mekɛ titili wɔ Baebolo ngapezo nu. Edwɛkɛ mɔɔ ɛsisi ewiade ye anu ɔvi 1914 mɔɔ ba la kile kɛ mɔɔ bɛhanle la le nɔhalɛ. Gyisɛse bɔle ɔ bo kɛ ɔdi tumi wɔ zɔhane ɛvolɛ ne anu. (Edwɛndolɛ 110:2) Bɛziele ye Belemgbunli la anzi, yeangyɛ biala ɔvuandinle Seetan ɔdole azɛlɛ ye azo na kɛkala “ye mekɛ ɛha ekyi bie ala.” (Yekile 12:12) Yɛbanwu daselɛ dɔɔnwo mɔɔ kile kɛ yɛde Seetan mekɛ ekyi ne mɔɔ ɛha anu la wɔ tile bieko anu. Eza yɛbanwu kɛ ɔnrɛhyɛ biala Nyamenle Belemgbunlililɛ ne bamaa bɛayɛ Nyamenle ɛhulolɛdeɛ wɔ azɛlɛ ye azo.—Nea Awieleɛ Edwɛkɛ 22.
dyu_Latn mos_Latn bam_Latn twi_Latn twi_Latn twi_Latn twi_Latn bam_Latn mos_Latn mos_Latn twi_Latn twi_Latn twi_Latn ewe_Latn bam_Latn twi_Latn twi_Latn twi_Latn bam_Latn twi_Latn twi_Latn twi_Latn mos_Latn twi_Latn twi_Latn twi_Latn twi_Latn ron_Latn twi_Latn dyu_Latn twi_Latn twi_Latn twi_Latn twi_Latn twi_Latn twi_Latn kbp_Latn twi_Latn twi_Latn twi_Latn twi_Latn twi_Latn twi_Latn twi_Latn kbp_Latn twi_Latn twi_Latn twi_Latn bam_Latn